**Funksjonshemmedes Fellesorganisasjon (FFO) - Utdannings- og forskningskomiteen**

**Kap 225 Tiltak i grunnopplæringa**

Inkludering i samfunnet begynner med universelt utformete/tilgjengelige skolebygg, der alle elever lærer sammen. I dag er bare 35 prosent av skolene universelt utformet, og 8 prosent er helt utilgjengelige. Der møter elever med funksjonsnedsettelse en stengt dør. Det får konsekvenser for skolegang og vitnemål, og mulighetene deres i utdanning og arbeid videre. Det er verken bra for samfunnsøkonomien eller bærekraften fremover. En av ti unge står i dag utenfor arbeidslivet. Det begynner i skolen.

Det er på høy tid å begynne gjennomføringen av «Veikart Universelt utformet nærskole 2030». Regjeringen har som mål i Hurdalsplattformen å gjøre dette, blant annet gjennom å gjeninnføre rentekompensasjonsordningen for skolebygg og svømmebasseng. Hvis man velger denne veien, må ordningen innrettes direkte mot universell utforming av skolebygg og veikartet, og kombineres med å innføre en tidsfrist i forskrift for når alle skoler skal være universelt utformet (2030).

For å oppfylle regjeringens mål, samt FNs bærekraftmål nummer 4 og artikkel 24 i FN konvensjonen om rettighetene til personer med nedsatt funksjonsevne må det faktisk skje noe. Planen har vært klar siden 2018. Vår anbefaling er en egen, øremerket tilskuddsordning, kombinert med en lovfestet tidsfrist. I en tid hvor det til stadighet snakkes om økende velferdskostnader er det viktigere enn noen gang å legge til rette for at flest mulig kan bidra inn i fellesskapet. Det er nødvendig å sørge for at alle elever kan gjennomføre grunnskoleutdanningen på nærskolen - en nærskole som møter elevens behov for utforming.

***FFO ber komiteen om å*** *etablere en egen tilskuddsordning med 400 millioner kroner i friske midler, kombinert med en tidsfrist, for å sørge for at landets skoler blir universelt utformet.*

**Kap. 226 post 21 og Kap. 230, post 1 (Kvalitetsutvikling i grunnopplæringa og Statped)**

Det bevilges 150 mill. kr til det spesialpedagogiske kompetanseløftet i kommunene. FFO erfarer at dette står på stedet hvil, samtidig som det kuttes i støtten og ressursene til Statped, som skal ivareta behovene til de elevene med størst behov for spesialpedagogisk oppfølging. Vi er også bekymret for PPTs ressurser til å følge opp disse elevene. Vi etterlyser en tydeliggjøring i både det kommunale og statlige ansvaret fordelt på kommunene, PPT og Statped. Uten en konkretisering vil målet om Kompetanseløftet ikke nås innen 2024.

*FFO ber komiteen om å etterspørre fremdrift i Kompetanseløftet innen spesialpedagogikk, og stoppe det foreslåtte kuttet på 31,6 millioner kroner i Statpeds bevilgning for 2023, og tilsvarende planlagte kutt for 2024. Dette for å sikre at elever med behov for spesialpedagogisk oppfølging får dette parallelt med at kommunene gjøres i stand til å gi god spesialpedagogisk oppfølging og omorganiseringen i Statped fullføres.*

**Programkategori 07.20 Grunnopplæringa**

Regjeringen har i pandemiårene kommet med ekstra tilskudd til tiltak for å motvirke negative konsekvenser pedagogisk og sosialt for såkalte sårbare elever. Dette er ikke fulgt opp i budsjettforslaget for 2023. De langsiktige konsekvensene av pandemien er langt fra løst, og i tillegg har den langvarige streiken på begynnelsen av skoleåret mange steder forsterket behovet for ekstra innsats og bevilgninger også i 2023. *FFO ber komiteen om å etterlyse dette.*